石塘歌呈吳侍郎
作者：王奕
朝代：宋

paragraphs: 誰剜太素一拳石，石殻皴皺涵芳塘。
塘中清淑族查滓，積成土塊如浮航。
三千界分有南贍，休王帝伯更皇王。
堯衢漲作九年潦，秦火煎成百沸湯。
入昏出曉烏兔浴，韜風蓄電蛟龍藏。
巫姒鑿開通浩浩，女媧煉熟補蒼蒼。
三山縹緲出塘外，人云此是蓬萊鄉。
誰令海乾白石爛，黑風吹散天風裳。
黿腥蜃穢贔屭立，蝦螺鰍鱔生毫光。
西江老子一口吸，噴作萬頃澄汪汪。
何當長嘯挈斗柄，與君塘上酬酢傾天漿。